<classify> Rais wa Shirikisho la Soka Tanzania TFF, Jamal Malinzi ndiye aliyeunda kamati hiyo inayoitwa Kamati ya Taifa Stars, lengo likiwa kuimarisha maandalizi ya timu hiyo kuelekea mashindano mbalimbali ikiwemo mechi mbili za ugenini na nyumbani dhidi ya Algeria.Uamuzi huo umekuja siku chache baada ya kuitoa Malawi kwa jumla ya mabao 2-1 katika hatua za awali za kuwania kufuzu kwa fainali za Kombe la Dunia. Baada ya kuingoa Malawi, Taifa Stars sasa itacheza na Algeria Novemba 11 ikianzia jijini Dar es Salaam kabla ya kurudiana wiki mbili baadaye huko Algeria.Akizungumza na waandishi wa habari, Ofisa Habari wa TFF, Baraka Kizuguto, alisema kamati hiyo itakuwa na kazi ya kuimarisha huduma kwa wachezaji, uhamasishaji na Masoko, kuhamasisha wachezaji na kuandaa na kusimamia mkakati wa ushindi.Kama mnavyojua Taifa Stars inakabiliwa na mashindano ya Afrika na kutafuta kufuzu Kombe la Dunia 2018 nchini Urusi, hivyo TFF imeona umuhimu wa kuunda kamati, alisema Kizuguto.Kamati hiyo itaongozwa na Mwenyekiti Farough Baghouzah, Teddy Mapunda Katibu, wajumbe ni Juma Pinto, Michael Wambura, Imani Madega, Salum Abdallah na Isaac Chanji.Aidha, kamati hiyo imepewa jukumu la kuwashirikisha wadau mbalimbali wa soka katika kutekeleza majukumu hayo. Wadau ambao kamati hiyo itashirikiana nao ili wajumuike na kusaidia majukumu mbalimbali katika kamati hiyo wanaombwa waitikie wito huo.Taifa Stars inakabiliwa na mchezo wa raundi ya pili wa kufuzu fainali za Kombe la Dunia za mwaka 2018 zitakazofanyika Urusi.Hii sio mara ya kwanza kwa TFF kuunda Kamati za Kuisaidia Taifa Stars kwani huko nyuma iliwahi kuziunda kwa nyakati tofauti, lakini hazikuwahi kuifikisha Tanzania katika fainali za Kombe la Dunia ama lile la Mataifa ya Afrika Afcon na baadaye kamati hizo zilikufa kienyeji.  <topic>: MICHEZO 